Document ID: 31996D0536

31996D0536
L 230/12
JURNALUL OFÍCIAL AL UNIUNII EUROPENE
DECIZIA COMISIEI
din 29 iulie 1996
de stabilire a listei produselor pe bază de lapte pentru care statele membre sunt autorizate să acorde derogări individuale sau generale în temeiul articolului 8 alineatul (2) din Directiva 92/46/CEE, precum și natura derogărilor care se aplică fabricării acestor produse
(Text cu relevanță pentru SEE)
(96/536/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/46/CEE a Consiliului din 16 iunie 1992 de stabilire a normelor sanitare pentru producția și punerea în vânzare a laptelui crud, a laptelui prelucrat termic și a produselor pe bază de lapte (1), astfel cum a fost modificată ultima dată prin Actul de aderare a Republicii Austria, a Republicii Finlanda și a Regatului Suediei, în special articolul 8 alineatul (2),
întrucât statele membre au transmis Comisiei lista produselor pentru care solicită recursul la prevederile articolul 8, alineatul (2), primul paragraf din Directiva 92/46/CEE, precum și natura derogărilor solicitate;
întrucât, în cadrul prezentei decizii, este necesar să se definească noțiunea de produs pe bază de lapte prezentând caracteristici tradiționale în sensul articolului 8 alineatul (2) din Directiva 92/46/CEE;
întrucât anumite cerințe ale Directivei 92/46/CEE pot aduce atingere fabricării acestor produse pe bază de lapte prezentând caracteristici tradiționale;
întrucât, dată fiind natura variată a derogărilor prevăzute la articolul 8 alineatul (2) din Directiva 92/46/CEE, este necesar să se stabilească condițiile generale sau speciale aplicabile fabricării unui anumit produs în funcție de riscurile în materie de sănătate publică;
întrucât natura derogărilor solicitate de statele membre privește normele relative la laptele crud materie primă, la materialele care intră în contact cu produsele, la spațiile de maturare și la normele pentru produsele finite;
întrucât măsurile prevăzute de prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
În sensul articolului 8 alineatul (2) din Directiva 92/46/CEE și în cadrul prezentei decizii, prin produse pe bază de lapte prezentând caracteristici tradiționale se înțeleg produsele pe bază de lapte care:
-
sunt recunoscute din punct de vedere istoric
sau
-
sunt fabricate în conformitate cu specificațiile tehnice sau metodele de fabricare codificate sau înregistrate în statul membru în care produsele sunt fabricate în mod tradițional
sau
-
sunt protejate printr-o lege națională, regională sau locală în statul membru în care produsele sunt fabricate în mod tradițional.
Articolul 2
Statele membre sunt autorizate să acorde, cu titlu individual sau general, unităților care fabrică anumite produse pe bază de lapte prezentând caracteristici tradiționale derogări de la cerințele prevăzute la anexa B, capitolul I, punctul 6 și la anexa C, capitolul III, punctul 2 din Directiva 92/46/CEE în privința naturii materiilor din compoziția echipamentelor specifice de preparare, de condiționare sau de ambalare a acestor produse.
Cu toate acestea, echipamentele respective trebuie menținute în mod constant într-o stare de curățenie satisfăcătoare și trebuie să fie curățate și dezinfectate în mod regulat.
Lista produselor prevăzute de prezentul articol este cuprinsă în anexa prezentei decizii.
Articolul 3
Statele membre sunt autorizate să acorde, cu titlu individual sau general, unităților care fabrică brânzeturi prezentând caracteristici tradiționale, definite la articolul 1, derogări de la cerințele prevăzute în anexa B capitolul I punctul 2 literele (a), (b), (c) și (d), în privința spațiilor de maturare și a sălilor de maturare pentru aceste produse.
Aceste spații de maturare sau săli de maturare pot avea pereți naturali din punct de vedere geologic, pereți, podele, tavane și/sau uși cu asperități, neimpermeabile, nerezistente și neacoperite cu un strat de vopsea de culoare deschisă sau care nu sunt construite din materiale inalterabile. Pentru a respecta flora de ambianță specifică a acestora, ritmul și natura operațiunilor de curățare și dezinfectare a spațiilor și sălilor sunt adaptate acestui tip de activitate.
Articolul 4
Prezenta decizie se adresează statelor membre.
Adoptată la Bruxelles, 29 iulie 1996.

Labels: 0
17
15